钦定古今图书集成/明伦汇编/宫闱典/第086卷 > 南沙公主 下嫁袁宪
## 钦定古今图书集成/明伦汇编/宫闱典/第086卷 > 南沙公主 下嫁袁宪

按《南史袁宪传》：“宪字德章，幼聪敏，好学，有雅量。梁武
帝修建庠序，别开五馆，其一馆在宪宅西，宪常招引
诸生，与之谈论新义，出人意表，同辈咸嗟服焉。大同
八年，武帝撰《孔子正言章句》，诏下国学宣制旨义。宪
时年十四，被召为正言生。祭酒到溉目送之，爱其神
采。国子博士周弘正谓宪父君正曰：‘贤子今兹欲策
试不’？”君正曰：“未敢令试。”居数日，君正遣门客岑文豪
与宪候弘正。会弘正将升讲坐，弟子毕集，乃延宪入
室，授以尘尾，令宪竖义。时谢岐、何妥在坐，弘正谓曰：
“二贤虽穷奥赜，得无惮此后生邪？”何、谢乃递起义端，
深极理致。宪与往复数番，酬对闲敏。弘正谓妥曰：“恣
卿所问，勿以童幼期之。”时观者重沓，宪神色自若，辨
论有馀。弘正亦起数难，终不能屈，因告文豪曰：“卿还
谘袁吴郡，此郎已堪见代博士矣。”时生徒对策，多行
贿赂，文豪请具束修。君正曰：“我岂能用钱为儿买第
邪？”学司衔之。及宪试，争起剧难，宪随问抗答，剖析如
流。到溉顾宪曰：“袁君正其有后矣。”及君正将之吴郡，
溉祖道于征卤亭，谓君正曰：“昨策生萧敏孙、徐孝克，
非不解义。至于风神器局，去贤子远矣。”寻举高第，以
贵公子选尚南沙公主，即梁简文帝女也。大同元年，
释褐秘书郎，迁太子舍人。侯景寇逆，宪东之吴郡，寻
丁父忧，哀毁过礼。陈武帝作相，除司徒户曹。初谒，遂
抗礼长揖。中书令王劢谓宪曰：“卿何矫众不拜录公？”
宪曰：“于理不应致拜。”卫尉赵知礼曰：“袁生举止详中，
故有陈、汝之风。”陈受命，授中书侍郎，兼散骑常侍，与
黄门郎王瑜使齐，数年不遣，天嘉初乃还。大建三年，
累迁御史中丞、羽林监。时豫章王叔英不奉法度，逼
取人马，宪依事劾奏，免叔英。自是朝野严惮。宪详练
朝章，尢明听断，至有狱情未尽而有司具法者，即伺
闲为帝言之，所申理甚众。尝陪宴承香阁，宾退后，宣
帝留宪与卫尉樊俊徙席山亭，谈宴终日。帝谓俊曰：
“袁家故为有人。”其见重如此。自侍中迁吴郡太守，以
父任固辞，改授南康内史，迁吏部尚书。宪以久居清
显，累表自解任。帝曰：“诸人在职，屡有谤书，卿处事己
多，可谓清白，别相甄录，且”勿致辞。迁右仆射，参掌选
事。先是宪长兄枢为左仆射，至是宪为右仆射。台省
目枢为大仆射，宪为小仆射，朝廷荣之。及宣帝不豫，
宪异吏部尚书毛喜俱受顾命。始兴王叔陵之肆逆
也，宪指麾部分，预有力焉。后主被创病笃，执宪手曰：
“我儿尚幼，后事委卿。”宪曰：“群情喁喁，冀圣躬康复，后
事之委，未”敢奉诏。以功封建安县伯，领太子中庶子，
寻除侍中、太子詹事。及太子加元服，行释奠礼，宪表
请解职，不许。寻给扶二人。皇太子颇不率典训，宪手
表陈谏十条，皆援引古今，言辞切直。太子虽外示容
纳，心无悛改。后主欲立宠姬张贵妃子始安王为嗣，
尝从容言之，吏部尚书蔡征顺旨称赞。宪厉色折之
曰：“皇太子国家储副，亿兆宅心，卿是何人，轻言废立！”
然是夏，竟废太子为吴兴王。后主知宪有规谏之事，
答曰：“袁德章实骨鲠臣。”即日诏为尚书仆射。祯明三
年，隋军来伐，隋将贺若弼进烧宫城北掖门，兵卫皆
散走，朝士各藏，唯宪侍左右。后主谓曰：“我从来侍卿，
不先馀人，今日见卿，可谓岁寒知松柏后凋也。非唯
由我无德，亦是江东衣冠道尽。”后主将避匿，宪正色
曰：“北兵之入，必无所犯。大事如此，陛下安之。臣愿陛
下依梁武见侯景故事以待之。”不从，因下榻驰去。宪
从出后堂景阳殿，后主投井中，宪拜哭而出。及至长
安，隋文帝嘉其雅操，下诏以为江表称首，授开府仪
同三司、昌州刺史。开皇十四年，授晋王广府长史。十
八年卒，时年七十。赠大将军、安成郡公，谥曰简。长子
承家，仕隋至秘书丞、国子司业。君正弟敬。